Z Á P I S N I C A   č. 6/2007

     Zo VI. riadneho zasadnutia Obecného zastupiteľstva v Slaskej, konaného dňa 30. augusta 2007 o 18,00 hod. v kancelárii starostu obce.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu 

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac jún a júl 2007
4.)	Prehodnotenie úverov obce
5.)	Riešenie nájomných vzťahov v nebytových priestoroch obce
6.)	Žiadosti
7.)	Interpelácie poslancov
8.)	Diskusia
9.)	Schválenie uznesení
10.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Zdena Fronca a p. Ľudmilu Mojžišovú. 

K bodu č. 3

Prehľad príjmov a výdavkov za mesiac jún a júl 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanec Miroslav Hric sa zaujímal o správny poplatok vybraný obcou v sume 45.000 Sk. Starosta obce odpovedal, že ide o správny poplatok v zmysle príslušného zákona vyberaný pri vydávaní rozhodnutia o prevádzke hracieho výherného automatu. Poslanec Jozef Tölgyesi sa zaujímal o položku v príjmoch označenú ako výpožička auta V3S. Starosta obce informoval, že ide o úhradu prevádzkových nákladov nákladného auta V3S, ktoré sa občanom zapožičiava na základe zmluvy o výpožičke. Poslanci viac nemali žiadne otázky. Prehľad príjmov a výdavkov za mesiac jún a júl 2007 zobrali poslanci na vedomie uznesením č. 33/2007. „Za“ hlasovali všetci poslanci obecného zastupiteľstva.

K bodu č. 4

Starosta obce poslancom tlmočil ponuku Dexia banky Slovensko, a.s. reštrukturalizovať doteraz poskytnuté úvery v minulosti novým úverovým produktom. Išlo by o úver v celkovom objeme 1.573.000 Sk, pričom ide o limit stanovený vzhľadom na príjmy obce a úver môže byť čerpaný podľa potrieb obce. Výhodou tohto produktu je skutočnosť, že sa pri ňom zaručuje nižšie úrokové zaťaženie a po schválení môže obec čerpať financie podľa potreby pri realizácii svojich rozvojových zámerov, resp. pri potrebe spolufinancovania projektov z EÚ a iných inštitúcii.  Prijatím úveru by sa vyplatili dva zostávajúce úvery v celkovej hodnote asi 450.000 Sk a zvyšná suma v objeme asi 1.123.000 Sk by bola obci k dispozícii pri realizácii svojich zámerov v rámci rozvoja obce. Prípadné čerpanie schválených úverových zdrojov by bolo podmienené schválením formou uznesenia obecného zastupiteľstva, teda nie iba rozhodnutím starostu obce. Poslanci sa v diskusii zhodli, že je dobré takto prehodnotiť úverové zdroje obce a využiť predovšetkým nižšiu úrokovú zaťaženosť a flexibilitu pripravených prostriedkov v prípade nutnosti spolufinancovať projekty v obci. Obecné zastupiteľstvo uznesením č. 34/2007 schválilo prijatie Dexia Komunál univerzálneho úveru vo výške 1.573.000 Sk poskytnutého zo strany Dexia banky Slovensko, a.s. so sídlom Hodžova 11, 010 11 Žilina, IČO – 31 575 951, IČ DPH – SK 2020372541, zapísanej v OR OS v Žiline, Oddiel: Sa, Vložka č. – 148/L za podmienok dojednaných v príslušnej úverov zmluve a vystavenie vlastnej vista blanko zmenky na rad banky za účelom zabezpečenia pohľadávky banky z úveru. Obecné zastupiteľstvo schválením tohto úveru akceptovalo, že obsahom úverovej zmluvy bude aj podmienka, že v prípade ak bude na základe každoročného prehodnotenia výšky úveru bankou jeho výška znížená tak, že obec vyčerpala ku dňu vykonaného prehodnotenia výšky poskytnutého úveru väčší objem finančných prostriedkov ako je bankou novonastavená výška úveru, obec je oprávnená uhradiť rozdiel medzi pôvodnou a novou výškou úveru najneskôr do 30.5. daného kalendárneho roka. V prípade, ak obec neuhradí rozdiel medzi pôvodnou a novou výškou úveru, obec akceptuje, že vo výške tohto rozdielu bude úver zmenený na terminovaný úver, a to za podmienok dojednaných v príslušnej úverovej zmluve. „Za“ hlasovali všetci poslanci obecného zastupiteľstva.

K bodu č. 5

Starosta obce predložil na riešenie stav, ktorý vznikol v užívaní priestorov obce Občianskym združením Žiarsko. Po medializácii v regionálnych novinách o problémoch tohto združenia vo vzťahu k jeho zamestnancom a po vyjadrení, že zo strany obce nie je dostatočná podpora, reagovala obec zverejnením vlastného vyhlásenia, v ktorom boli uvedené všetky podporné stimuly zo strany obce uvedenému občianskemu združeniu. Poslanci sa zaujímali o skutočnosť, či toto združenie neuhrádza príslušné nájomné a náklady spojené s energiami ako je voda, plyn a elektrika. Starosta obce odpovedal, že nájomné toto združenie neuhrádzalo od začiatku a len teraz na základe výzvy vyrovnalo dlh na nájomnom za rok 2005. Nájomné za rok 2006 a 2007 uhradený nebol, tak ako neboli uhradené ani režijné náklady spojené s dodávkou elektrickej energie, vody a plynu. Po všeobecnej diskusii sa poslanci so starostom obce dohodli, že najlepším riešením tohto stavu bude vypovedanie nájomnej zmluvy, keďže činnosť tohto občianskeho združenia spôsobuje obci len stratu. Obecné zastupiteľstvo uznesením č. 35/2007 schválilo vypovedanie nájomnej zmluvy uzavretej s Občianskym združením Žiarsko v zmysle § 9 ods. 2 písm. b) zákona č. 116/1990 Zb. o nájme a podnájme nebytových priestorov v znení neskorších predpisov. „Za“ hlasovali všetci poslanci obecného zastupiteľstva. 
Zároveň starosta obce predložil na riešenie aj uvoľnený nebytový priestor v dome súp. č. 184. Obecné zastupiteľstvo uznesením č. 36/2007 a bez diskusie uložilo Obecnému úradu v Slaskej, aby zverejnilo ponuku na prenájom nebytových priestorov, ktoré sa nachádzajú v budove súp. č. 184. „Za“ hlasovali všetci poslanci obecného zastupiteľstva. 

K bodu č. 6

Obci Slaská nebola doručená žiadna žiadosť, ktorá by mala byť predmetom rokovania obecného zastupiteľstva. 

K bodu č. 7

Poslanec Ing. Miroslav Hric interpeloval starostu obce, či by sa nedalo riešiť prostredníctvom VZN obce rýchla jazda motoriek cez obec, ktorá ohrozuje samotných občanov a hlavne deti. Starosta obce informoval, že túto problematiku sa obec snažila riešiť už v minulosti, avšak podľa stanoviska dopravného inšpektorátu obec nedisponuje oprávnením merať rýchlosť a tak ani nemôže niekoho sankcionovať za rýchlu jazdu. Môže túto skutočnosť nahlásiť na príslušný dopravný inšpektorát. Takže prostredníctvom VZN sa táto problematika riešiť nedá, lebo také VZN by nebolo v súlade s platnými zákonmi v SR. Starosta uviedol, že ak budú obecnému úradu doručené sťažnosti v tejto veci, obratom ich postúpi dopravnému inšpektorátu.

Poslanci sa ešte všeobecne zaujímali o riešenie stavu prejazdnosti v zimnom období v časti obce Hlboká, kde sa v prípade väčšej vrstvy snehu tento úsek nedá odhŕňať príslušnou technikou vzhľadom na úzkosť cesty. V diskusii k tomuto problému sa dohodol postup, že v jarných a letných mesiacoch roku 2008 by sa mohla vykonať výstavba oporného múra, smerom k hraniciam okolitých pozemkov tak, aby zabránil postupnému zosuvu svahu a zabezpečil dostatok priestoru na zimnú údržbu ciest.

K bodu č. 8

V diskusii vystúpil len starosta obce, ktorý poslancov informoval o tom, že obec zabezpečila vypracovanie projektu kompostárne obce a projektu Zberného dvora obce. Obidva projekty by mali napomôcť skvalitniť rozbehnutú separáciu odpadov v obci a znížiť tak celkové náklady občanov na likvidáciu komunálneho odpadu. Obecné zastupiteľstvo uznesením č. 37/2007 zobralo na vedomie informáciu o príprave projektov na „Zberný dvor separovaného odpadu“ a „Kompostáreň obce“. „Za“ hlasovali všetci poslanci obecného zastupiteľstva.

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 33/2007, 34/2007, 35/2007, 36/2007,  a 37/2007.

K bodu č. 10

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 29.10.2007.

Zapísala: Zuzana M o j ž i š o v á

Daniel G e l i e n
starosta obce

Zdeno  F r o n c
overovateľ

Ľudmila  M o j ž i š o v á
overovateľka